ลุ้น! “BEM-ITD” ร่วมวงชิงเค้ก “สายสีส้ม” ไร้เงา BTS หลังร้องศาลเงื่อนไขประมูลกีดกัน
รฟม.เผยมีเอกชน 2 รายร่วมประมูลรถไฟฟ้า “สายสีส้ม” บางขุนนนท์-มีนบุรี (สุวินทวงศ์) ขณะที่ BTS ยื่นศาลปกครองกลาง ล้มประมูลหลังตั้งเงื่อนไขสูงกีดกันบริษัทเข้าร่วม
รฟม.เผยมีเอกชน 2 รายร่วมประมูลรถไฟฟ้า “สายสีส้ม” บางขุนนนท์-มีนบุรี(สุวินทวงศ์) ขณะที่ BTS ยื่นศาลปกครองกลาง ล้มประมูลหลังตั้งเงื่อนไขสูงกีดกันบริษัทเข้าร่วม
27 ก.ค. 2565

ผู้สื่อข่าวรายงานว่า การรถไฟฟ้าขนส่งมวลชนแห่งประเทศไทย หรือ รฟม. แจ้งว่า ตามที่ รฟม. ได้ประกาศเชิญชวนผู้สนใจเข้าร่วมคัดเลือกเป็นผู้ร่วมลงทุนโครงการรถไฟฟ้าสายสีส้ม ช่วงบางขุนนนท์ – มีนบุรี (สุวินทวงศ์) ตั้งแต่วันที่ 24 พฤษภาคม 2565 และมีกำหนดการให้เอกชนยื่นข้อเสนอในวันนี้ (27 ก.ค. 65) นั้น ปรากฏว่า มีผู้มายื่นข้อเสนอการร่วมลงทุน จำนวนทั้งสิ้น 2 ราย ได้แก่  บริษัท ทางด่วนและรถไฟฟ้ากรุงเทพ จํากัด (มหาชน) หรือ BEM และ บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD
โดยขั้นตอนหลังจากนี้ รฟม. และคณะกรรมการคัดเลือกตามมาตรา 36 แห่งพระราชบัญญัติการร่วมลงทุนระหว่างรัฐและเอกชน พ.ศ. 2562 โครงการรถไฟฟ้าสายสีส้ม ช่วงบางขุนนนท์ – มีนบุรี (สุวินทวงศ์) จะพิจารณาข้อเสนอ และดำเนินการตามขั้นตอนในพระราชบัญญัติการร่วมลงทุนระหว่างรัฐและเอกชน พ.ศ. 2562 ต่อไป โดย รฟม.จะเปิดซองข้อเสนอในวันที่ 1 สิงหาคม 2565
ขณะที่ กลุ่มบีทีเอส ไม่ได้เข้าร่วมยื่นข้อเสนอดังกล่าว เนื่องจากหลังการศึกษารายละเอียดข้อกำหนดในเอกสารประกวดราคา (RFP) ฉบับใหม่ พบว่ามีเงื่อนไขแตกต่างไปจากเดิม และเป็นเงื่อนไขที่มีข้อกำหนดคุณสมบัติแบบเลือกผู้รับเหมา และได้ยื่นคำร้องต่อศาลปกครองกลาง เพื่อขอให้พิจารณาเงื่อนไขการประกวดราคารถไฟฟ้าสายสีส้มรอบใหม่นี้  มีเจตนากีดกันบริษัทฯ ไม่ให้มีโอกาสเข้าแข่งขันราคาอย่างเป็นธรรม และยังเป็นการเอื้อประโยชน์ให้ผู้เสนอราคารายหนึ่งรายใดอย่างชัดเจนที่อาจเป็นความผิดตาม พ.ร.บ.ว่าด้วยความผิดเกี่ยวกับการเสนอราคาต่อหน่วยงานของรัฐ พ.ศ.2542
สำหรับโครงการรถไฟฟ้าสายสีส้ม ช่วงบางขุนนนท์ – มีนบุรี (สุวินทวงศ์) มีแนวเส้นทางเชื่อมระหว่างกรุงเทพมหานครทิศตะวันออกและทิศตะวันตก ระยะทาง 35.9 กิโลเมตร(กม.) แบ่งเป็น ส่วนตะวันออก (ช่วงศูนย์วัฒนธรรม แห่งประเทศไทย – มีนบุรี (สุวินทวงศ์)) ระยะทาง 22.5 กม. จำนวน 17 สถานี (สถานีใต้ดิน 10 สถานี และสถานียกระดับ 7 สถานี) และส่วนตะวันตก (ช่วงบางขุนนนท์ – ศูนย์วัฒนธรรมแห่งประเทศไทย) ระยะทาง 13.4 กม.จำนวน 11 สถานี (สถานีใต้ดินตลอดสาย)